Virittäjät

**Virittäjät** on Mika Salon ja Tomi Tuomisen juontama televisio-ohjelma, jossa yritetään löytää Suomen paras viritetty auto.

Sarjassa etsitään sekä vanhoja että uusia autoja ja niitä viritteleviä ihmisiä. Ohjelmaan päässeet autot joutuvat entisen Formula 1 -kuljettaja Mika Salon testattaviksi. Koeajettuaan virittäjän auton, Salo kertoo tälle mielipiteensä autosta. Jokaisen jakson lopussa Salo ja Tuominen käyvät läpi jakson tapahtumia ja Salon mielipidettä virittäjän autosta sekä virittäjästä, minkä jälkeen Salo jakaa pisteet ajoneuvon ajettavuudesta ja ulkonäöstä sekä virittäjästä itsestään. Tuotantokauden viimeisessä jaksossa Mika Salo valitsee ”Vuoden Virittäjän”. Ohjelman on tuottanut Mediatehdas Dakar Oy.

## Tuotantokaudet ja uudistukset
*Virittäjät*-ohjelmaa on kuvattu seitsemän tuotantokautta. Jakson kulkua on muutettu enemmän kilpailuhenkiseen suuntaan jokaisen tuotantokauden myötä, siirtyen uudistettuun ajatukseen kolmannella tuotantokaudella, josta lähtien ajoneuvon virittäjät pääsevät ajoneuvollaan haastamaan Mika Salon kilparadalla.

Sarjan ensimmäinen tuotantokausi alkoi MTV3 MAX -kanavalla 15. helmikuuta 2011, toinen tuotantokausi 24. tammikuuta 2012, kolmas tuotantokausi 12. maaliskuuta 2013 ja neljäs tuotantokausi 11. maaliskuuta 2014.

Virittäjät siirtyi vuonna 2015 Elisalle, ja viidettä tuotantokautta alettiin esittämään Elisa Viihde -palvelussa, 2. tammikuuta 2015. Kuudes tuontantokausi alkoi maaliskuussa 2016, ja se on nähtävänä Elisa Viihde -palvelussa. Kuudennella tuotantokaudella mukana on Mika Salon ja Tomi Tuomisen lisäksi F1-insinööri, Ossi Oikarinen.

Ensimmäisen kahden tuotantokauden ajan kuvaukset tapahtuivat Ahveniston moottoriradalla ja tuotantokausien 3–5 aikana Alastaron moottoriradalla. Toisella tuotantokaudella otettiin käyttöön ajoneuvon aikakierrosten ja huippunopeuden mittaaminen, kilpailumielistä vertailua varten. Toisen tuotantokauden jälkeen ohjelmaa uudistettiin, ja kolmannella tuotantokaudella ohjelmassa keskityttiin enemmän itse virittäjiin sekä heidän ajoneuvoihinsa. Ohjelman suosiota eniten nostanut uudistus oli muutos jakson kulkuun: kahden auton sijasta Salo koeajaa vain yhden auton Alastaron radalla, minkä jälkeen auton virittäjä pääsee itsekin ajamaan radalle, haastaen Salon ja koittaen päihittää tämän ajaman aikakierroksen sekä huippunopeuden.

Kuudes tuotantokausi sijoittuu Mediatehdas Dakar Oy:n omaan kotikaupunkiin, Kotkaan, jossa Kotkan satamaan on kuvauksia varten rakennettu katurata.

### Jakson kulku

#### Tuotantokausi 1, Ahvenisto
# Tomi esittelee lyhyesti jaksossa koeajettavat kaksi autoa sekä niiden omistajat.
# Ensimmäisen koeajattavan auton virittäjä sekä auto esitellään yleisölle, yleensä ajoneuvon omistajan tallilla tai kotipaikkakunnalla.
# Tomi toivottaa ajoneuvon virittäjän tervetulleeksi ohjelmaan sekä Ahveniston moottoriradalle ja käy hieman ajoneuvoa läpi päällisin puolin.
# Mika saapuu varikolle ja keskustelee virittäjän kanssa, käyden läpi asioita jotka hänen tulisi ottaa huomioon tämän ajaessa radalla. Mikan saapuessa varikolle, katsojille esitetään lyhyt video Mikan saavutuksia autourheilun saralla pikkupojasta nykypäivään. Tämä käytäntö lopetettiin ensimmäisen tuotantokauden jälkeen kokonaan.
# Mika lähtee varikolta ja siirtyy ajamaan kilparadalle.
# Ajon aikana kuvataan autoa niin sisältä kuin ulkoakin Mikan esittäessä mielipiteitään ajoneuvon ajettavuudesta. Varikolla, Tomi keskustelee virittäjän autoharrastuksesta.
# Mika siirtyy takaisin varikolle ja Tomi jättää Mikan sekä virittäjän keskustelemaan tämän ajoneuvosta, jolloin Mika antaa virittäjälle palautetta auton ajettavuudesta.
# Jakson toisen auton virittäjä sekä ajoneuvo esitellään ja vaiheet 3-7 käydään uudestaan läpi, lukuun ottamatta Mikan saavutuksista kertova esittelyvideo.
# Mika ja Tomi siirtyvät ratatrailerille, jossa he tekevät yhteenvedot jakson autoista, Mikan mielipiteiden perusteella. 
# Mika pisteyttää autot asteikolla 4–10, arviointikriteereinä ulkonäkö, ajettavuus, sisätilat, tekniikka ja yleistuntuma. Pisteet eivät kuitenkaan vielä ratkaise jakson voittajaa, vaan Mika valitsee tämän erikseen jakson päätteeksi.

#### Tuotantokausi 2, Ahvenisto
# Tomi esittelee lyhyesti jaksossa koeajettavat kaksi autoa sekä niiden omistajat.
# Ensimmäisen koeajattavan auton virittäjä sekä auto esitellään yleisölle, ajoneuvon omistajan tallilla tai kotipaikkakunnalla.
# Tomi toivottaa ajoneuvon virittäjän tervetulleeksi ohjelmaan sekä Ahveniston moottoriradalle ja käy hieman ajoneuvoa läpi päällisin puolin.
# Mika saapuu varikolle ja keskustelee virittäjän kanssa, käyden läpi asioita jotka hänen tulisi ottaa huomioon tämän ajaessa radalla.
# Mika lähtee varikolta ja siirtyy kilparadalle ajamaan kuvaus- ja lämmittelykierrosta.
# Ajon aikana kuvataan autoa niin sisältä kuin ulkoakin Mikan esittäessä mielipiteitään ajettavuudesta rataolosuhteissa. Varikolla, Tomi keskustelee virittäjän autoharrastuksesta.
# Mika ajaa nopean aikakierroksen, jossa mitataan ajoneuvon kierrosaika sekä huippunopeus kaarteiden 10–1 väliltä (loppusuora). Mika siirtyy tämän jälkeen takaisin varikolle ja Tomi jättää virittäjän sekä Mikan keskustelemaan ajoneuvosta, jolloin Mika antaa virittäjälle palautetta auton ajettavuudesta.
# Jakson toisen auton virittäjä sekä ajoneuvo esitellään ja vaiheet 3–7 käydään uudestaan läpi.
# Mika ja Tomi siirtyvät ratatrailerille, jossa he tekevät yhteenvedot jakson autoista, Mikan mielipiteiden perusteella. 
# Mika valitsee suosikkinsa kahden auton väliltä, antaen arviointikriteerin pisteen sille, josta piti enemmän. Arviointikriteerit ovat ajettavuus, ulkonäkö, sisätilat ja yleisfiilis. Pisteet ratkaisevat jakson voittajan, paitsi tasapelin sattuessa, jolloin Mika valitsee jakson voittajan.

#### Tuotantokaudet 3–5, Alastaro
# Tomi esittelee lyhyesti jaksossa koeajettavan ajoneuvon, sekä Mika Salon haastavan Virittäjän, Tomin kysellessä Mikan odotuksia radalle saapuvalta autolta.
# Koeajattavan auton virittäjä, auto sekä tukijoukot esitellään yleisölle, ajoneuvon omistajan tallilla tai kotipaikkakunnalla.
# Virittäjä valmistautuu lähtemään radalle, Alastaron ratatornin sekä katsomon läheisyydessä. Virittäjän tukijoukot kannustavat virittäjää, antavat tälle viimeisen hetken ohjeita ja spekuloivat Mikan mahdollisia mielipiteitä sekä virittäjän suoritusta radalla, verrattuna Mikan aikakierrokseen.
# Virittäjä siirtyy radalle, kiertäen lyhennetyn Alastaron radan kokonaan tai oikaisemalla kaarteen 3 jälkeen suoraan ”Lemminkäisen mutkaan” (kaarre 7).
# Virittäjä ajaa Alastaron kiihdytyskisoissa käytetylle, radan pääsuoran viereen rakennetulle rataosuudelle, johon on rakennettu ohjelman ”betonivarikko”.
# Mika ja Tomi toivottavat virittäjän tervetulleeksi ohjelmaan ja Alastaron moottoriradalle. Molemmat keskustelevat virittäjän kanssa, käyden lyhyesti läpi autoon tehtyjä muutoksia sekä asioita jotka Mikan tulisi ottaa huomioon tämän ajaessa radalla.
# Mika lähtee varikolta ja siirtyy kilparadalle ajamaan kuvaus- ja lämmittelykierrosta.
# Ajon aikana kuvataan autoa niin sisältä kuin ulkoakin Mikan esittäessä mielipiteitään ajettavuudesta rataolosuhteissa. Varikolla Tomi keskustelee virittäjän autoharrastuksesta sekä tämän jokapäiväisestä elämästä.
# Mika siirtyy radan lähtöruudukolle ja valmistautuu aikakierrokseen. Ajoneuvosta riippuen huippunopeus mitataan pääsuoran loppupäästä ennen ensimmäistä kaarretta, joko paikaltaan lähdettäessä tai lentävällä lähdöllä, jossa ajoneuvolla tullaan kaarteeseen 10, ”Kahvilan mutkaan” ja lähdetään kiihdyttämään voimakkaasti, tavoitellen parasta huippunopeutta pääsuoralla.
# Mika ajaa aikakierroksen Alastaron lyhennetyllä radalla. Kaarre 5, ”Las Palmas” ei ole käytössä, vaan rata on tylpistetty ennen Las Palmasia saapuvaan, leveämpään kaarteeseen, ”liikenneympyrään”.
# Mika siirtyy aikakierroksen jälkeen takaisin varikolle ja käy läpi ajoneuvon ajettavuutta virittäjän kanssa, antaen palautetta joko kritiikkinä, kehuina tai molempina.
# Virittäjä siirtyy itse radalle ajoneuvollaan ja lähtee kiertämään rataa, tutustuen rataprofiiliin. Usein virittäjät kiertävät radan yhdestä kerrasta kolmeen kertaan.
# Virittäjä siirtyy radan lähtöruudukolle ja valmistautuu aikakierrokseen samoilla ehdoilla kuin Mikalla, joko lähtö paikaltaan tai lentävä lähtö. Kierrosaika ja huippunopeus mitataan.
# Virittäjä saapuu aikakierroksen jälkeen takaisin varikolle ja Mika kertoo tälle mahdollisen mielipiteensä tämän ajosta, Tomin kysellessä fiiliksiä.
# Mikan ja virittäjän aikoja sekä huippunopeuksia verrataan keskenään, sekä käydään mahdollisesti läpi mistä mahdollinen aikaero on syntynyt.
# Mika ja Tomi siirtyvät ”ratastudioon” (katsomon läheisyydessä oleva Alastaron autohalli) ja virittäjä ajaa takaisin katsomon viereen, jossa tukijoukot ottavat hänet vastaan.
# Jakson aikakierroksen ja huippunopeuden tulokset esitellään katsojille ja kuva siirtyy ratastudion sisälle, jossa Mika ja Tomi tekevät yhteenvedot jakson ajoneuvosta, joka on heidän takanaan, Mikan mielipiteiden perusteella. 
# Mika pisteyttää ajoneuvon asteikolla 4–10, arviointikriteereinä ajettavuus, ulkonäkö sekä virittäjä itse. Pisteet lasketaan yhteen keskiarvon muodostamiseksi, joka ei kuitenkaan vaikuta ”Vuoden Virittäjä” -tittelin valinnassa, tuotantokauden lopussa.

## Kilpailijat ja tulokset
Oheisissa taulukoissa on jaksoittain jokaisen kilpailijan nimi, ajoneuvo, vuosimalli sekä heidän ajoneuvonsa ajamat tulokset. Ensimmäisellä tuotantokaudella ei ajettu aikakierroksia tai mitattu huippunopeuksia. Kolmannesta tuotantokaudesta eteenpäin myös virittäjien aikakierrokset sekä huippunopeudet mitattiin ja otettiin huomioon.

#### Virittäjät 1 (2011)
Virittäjien ensimmäinen tuotantokausi kuvattiin Ahveniston moottoriradalla, Hämeenlinnassa ja siinä oli 20 kilpailijaa. Mika Salo valitsi ”Vuoden Virittäjän” viimeisessä jaksossa.

#### Virittäjät 2 (2012)
Virittäjien toisen tuotantokausi kuvattiin Ahveniston moottoriradalla, Hämeenlinnassa ja siinä oli 22 kilpailijaa. Toisella tuotantokaudella otettiin käyttöön nykyään standardiksi muodostunut, virittäjien ajoneuvojen aikakierroksen ottaminen ja huippunopeuden mittaaminen. Pisteytys vaihdettiin kouluarvosanojen sijasta yksittäisiksi, eri osa-alueiden pisteytyksiksi, jossa Mika valitsi kahden auton väliltä suosikkinsa.

#### Virittäjät 3 (2013)
Virittäjien kolmas tuotantokausi kuvattiin Alastaron moottoriradalla, Loimaan Virttaassa ja siinä oli 12 kilpailijaa. Kolmannella tuotantokaudella jaksojen kuvas- ja esitystapaa muutettiin, sekä ohjelman ideaa muutettiin. Kahden auton sijasta jaksossa arvostellaan vain yksi auto sekä virittäjä ja siinä keskitytään enemmän itse virittäjän toimintaan autoharrastajana. Virittäjän lisäksi mukana oli tukihenkilö tai tukijoukot, jotka koostuivat ystävistä ja/tai ajoneuvon rakentamisessa mukana olleista tutuista. Mikan suorittaman koeajon sekä aikakierroksen lisäksi ajoneuvon omistaja pääsi nyt haastamaan Mikan ja kokeilemaan omia ajotaitojaan radalla, koittaen päihittää Mikan ajaman kierrosajan. Pisteytys vaihdettiin takaisin kouluarvosanoihin, jossa ajoneuvo pisteytettiin arvosanoin 4–10. Jakson lopuksi pisteet laskettiin yhteen, muodostaen keskiarvo. Arvostelukriteereitä vähennettiin kolmeen kategoriaan; ajettavuus, ulkonäkö ja virittäjä. Tuotantokauden Grid Girl oli Salla Kuortti*.*

#### Virittäjät 4 (2014)
Virittäjien neljäs tuotantokausi kuvattiin Alastaron moottoriradalla, Loimaan Virttaassa ja siinä oli 12 kilpailijaa. Neljäs tuotantokausi jatkoi samalla kaavalla kuin kolmas tuotantokausi. Pisteytystapa säilyi muuttumattomana, kuten myös arvostelukriteerit.

Tuotantokaudella oli mukana kisaamassa ohjelman tuotantopäällikkö, Taru Mickos, autonaan Honda Civic Type R. Tuotantokauden Grid Girl oli Anni Griinari*.*

#### Virittäjät 5 (2015)
Virittäjien viides tuotantokausi kuvattiin Alastaron moottoriradalla, Loimaan Virttaassa ja siinä oli 12 (14, mikäli Tomi Tuominen ja Henrik Mickos lasketaan mukaan) kilpailijaa. Tuotantokausi oli ensimmäinen, joka esitettiin ensiksi Elisa Viihde palvelussa. Tämän vuoksi jaksot esitettiin MTV3 MAXilla eri järjestyksessä kuin Elisa Viihteen vuokraamossa. Kolme jaksoa joita ei nähty televisiossa, olivat myöhemmin katsottavissa MTV3:n Katsomo-palvelussa, jaksot 6, 10 ja 12. Jakso 13 oli tuotantokauden viimeinen jakso.

Viides tuotantokausi jatkoi samalla kaavalla kuin kolmas tuotantokausi ja oli (ainakin toistaiseksi) viimeinen Alastarolla kuvattu *Virittäjät*-tuotantokausi. Pisteytystapa säilyi muuttumattomana, kuten myös arvostelukriteerit.

Tuotantokaudella oli mukana kisaamassa ohjelman tuotantopäällikkö, Taru Mickos, autonaan Time Attack -kilpa-ajoneuvoksi rakennettu BMW 325Ci, sekä ohjelman kameraoperaattori, Sami Mäkäräinen, autonaan Subaru Impreza WRX STi.

Tuotantokaudelle tuotiin myös mukaan ilmakuvauspalveluita tarjoava Aeria, joka on mukana myös kuudennella tuotantokaudella, kuvaten ajosuorituksia ilmasta käsin. Tuotantokauden Grid Girl oli Anni Griinari.

#### Virittäjät 6 – Virittäjät Satamassa (2016)
*Virittäjien* kuudes tuotantokausi kuvattiin Kotkan satamassa, satama-alueelle rakennetulla katuradalla, joka myötäili sataman varasto- ja muiden rakennustilojen asettelua. *Virittäjät Satamassa* on ensimmäinen tuotantokausi, jota ei kuvattu suomalaisella kilparadalla.

#### Virittäjät Cape Town – Test My Ride: Cape Town (2016)
Ensimmäinen suomalainen *Virittäjät*-tuotanto, joka on kuvattu ulkomailla, Kapkaupungissa Etelä-Afrikassa.

## Lähteet